Sajtó-háttéranyag

**Megalakultak a Nemzeti Együttműködési Alap testületei**

2012.03.29.

**Az új civil törvény alapján a civil szervezetek támogatására létrejött a Nemzeti Együttműködési Alap. Az Alap testületei civil tagjainak választása március 23-án zajlott le, így március 29-én megalakulnak az Alap Tanácsa és Kollégiumai. Az új civil támogatási rendszer célja, hogy az eddigieknél tisztább és átláthatóbb feltételeket nyújtson, ugyanakkor mindez kevesebb adminisztrációs terhet jelentsen a pályázó civil szervezeteknek éppúgy, mint a működtetésben résztvevő szerveknek, testületeknek.**

*Létrejött a Nemzeti Együttműködési Alap*

2011. december 5-én az Országgyűlés elfogadta a civil szervezetek új jogi szabályozását. Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (civil törvény) megújította a magyarországi civil társadalom működésének alapjait, új eszközökkel és lehetőséggel, egy átláthatóbb környezetet biztosított a köz érdekében tevékenykedő civil szervezetek számára. A civil törvény értelmében létrejött a Nemzeti Együttműködési Alap, hogy - a Nemzeti Civil Alapprogram civil támogatási rendszerének helyébe lépve - a 2012-es költségvetési évtől kezdődően a központi költségvetés előirányzataként forrásokat biztosítson a civil szervezetek számára. Az Alap támogatást nyújt a civil szervezetek működésének, valamint a civil szférával kapcsolatos szakmai tevékenységek finanszírozásához is.

*Az Alap Tanácsa*

A Nemzeti Együttműködési Alap Tanácsa kilenc főből álló testület. A Tanács tagjainak megbízatása négy évre szól. A Tanács három tagját a civil jelöltállítási rendszeren keresztül bejelentkezett szervezetek képviseletére jogosult elektorok közvetlenül választják meg. A Tanács további három tagját az Országgyűlés illetékes szakbizottsága – az Emberi jogi, kisebbségi, civil- és vallásügyi bizottság – útján jelöli ki. A jogszabályok előkészítésében való társadalmi részvételről szóló törvény rendelkezései szerint, a civil szervezetekkel megkötött stratégiai partnerségi megállapodás alapján, a szervezetek személyi javaslatára a miniszter saját hatáskörében kér fel három tagot.

A tanács feladata a Nemzeti Együttműködési Alap céljainak megvalósítására vonatkozó elvi, irányító és koordináló döntések meghozatala, ezen kívül a támogatási célok meghatározása pályázati kiírás érdekében. Működésének szabályozását a nyitottság és nyilvánosság követelményének érvényesítése jellemzi. A civil törvény alapján az Alap nyilvánossága érdekében internetes honlapot kell működtetni, amelyen az Alap működésével kapcsolatos valamennyi információ megjelenik.

*Az Alap Kollégiumai*

A Kollégiumok a konkrét, operatív döntések meghozatalának fórumai. A Kollégiumok belső, szervezeti működésének szabályaival kapcsolatosan megfelelő mozgástér marad a civil szakma, az ágazat jellegzetességeinek leginkább megfelelő kollégiumi működési szabályok ügyrendben történő meghatározására. Az ügyrend elfogadását a civil törvény 2/3-os szavazati többséghez köti.

A Kollégiumokban történik a konkrét pályázatok tárgyainak meghatározása és kiírása, a rendelkezésre álló források felhasználásával kapcsolatos támogatási döntés elbírálása, továbbá a támogatott célok megvalósulásának szakmai ellenőrzése. A Kollégiumok civil szakmai szempontok szerint határozhatják meg a rendelkezésére álló forrás felhasználásának irányát, területeit és módszerét, valamint konkrét támogatásokról hoznak döntést.

*Az Alap forrásai*

Az Alap bevételi forrásai közül elsődleges a tárgyévre vonatkozó költségvetési törvényben az Alap támogatásaként meghatározott összeg, ez a 2012. évben 3,380 millió forint. További költségvetési forrást jelenthetnek az átvett központi költségvetési előirányzatok és költségvetési támogatások és az esetleges SZJA 1%-os felajánlások is.

Új szabály a civil támogatási rendszerre vonatkozóan, hogy az Alap bevétele és év végi maradványa nem vonható el, és az év végi maradvány a tárgyévi bevételi terv teljesülése előtt igénybe vehető (az előző évek kötelezettségvállalásainak fedezeteként). Az Alapra vonatkozóan zárolási vagy maradványtartási kötelezettség sem írható elő, amelyek együttesen erős garanciát adnak a civil szektornak.

*Támogatások kifizetése az Alapból*

Az Alapból a civil szervezetek kétféle úton kaphatnak működési és szakmai célú támogatást: egyrészt a kollégiumok pályázati kiírásaira nyújthatnak be pályázatot, másrészt egyedi támogatási kérelmükkel a miniszterhez fordulhatnak. A támogatási forrás hatvan százaléka fordítható pályázati úton a civil szervezetek működését célzó támogatásra és harminc százaléka biztosítható pályázati úton szakmai támogatásra.

Az új civil támogatási rendszerben visszatérítendő támogatásra is pályázhatnak a civil szervezetek, így más, átmeneti likviditási zavart okozó forrásokhoz is hozzájuthatnak. A támogatási források legalább tíz százalékára visszatérítendő, míg legalább hetven százalékára vissza nem térítendő támogatásra kell pályázatot kiírni.

Az államháztartásra vonatkozó jogszabályok értelmében költségvetési támogatás igénybevétele utólagos elszámolás melletti előfinanszírozás vagy beszámolást követő utófinanszírozás formájában történhet.

**Közigazgatási és Igazságügyi Minisztérium**

**Sajtó Főosztály**